Беҙҙең башҡорт әҙәбиәте тарихында Бөйөк Ватан һуғышы башланыу “Ҡәләмде штыкҡа алмаштырыу” осоро тип атала. Һуғыш уты тоҡаныу менән алты тиҫтәнән ашыу танылған әҙиптәр, исемдәре лә танылып өлгөрмәгән башлап ижад итеүселәр ҡәләмен штыкҡа алмаштыра һәм уларҙың яртыһы һуғыш яланында ятып ҡала. Һүҙебеҙҙе халыҡ шағиры Мостай Кәримдең Бөйөк Еңеү хаҡындағы фекере менән дәлилләйбеҙ: “Бөйөк Ватан һуғышының асылын аңлауым, уға баһам элеккесә ҡалды. Патриотизмды һанға һуҡмаусы кешеләрҙең Еңеүгә ревизия үткәрергә һәм уның бөтөн донъя әһәмиәтен, бөтөн донъяға таралған данын кәметеп күрһәтергә маташыуҙары мине аумаҡайландырманы, ә күңелемдә ризаһыҙлыҡ һәм үкенес тойғолары ғына уятты. Ул һуғышта бөтәһе лә – ҡорбандар һәм мохтажлыҡтар ҙа, ҡаһарманлыҡ һәм уңышһыҙлыҡтар ҙа, әрнеү һәм тантаналар ҙа – һәммәһе лә изге ине. Ул изге һуғыш булды…”